ქოლგოსანი აბედა
ქოლგოსანი აბედა, განტოტებული აბედა (ლათ. Polyporus umbellatus) — ბაზიდიუმიანი სოკო აბედოვანთა ოჯახისა. დიამეტრში აღწევს 50 სმ-ს, მასით — 4 კგ-ს. შედგება მრავალრიცხოვანი (100 და მეტი) დატოტვილი ფეხისაგან (ძირში ერთიანდებიან საერთო ბოლქვისებრ ფეხში), რომლებზეც განლაგებულია მომრგვალებული, ღია მურა ფერის ქუდები, დიამეტრით 1–4 სმ, ხოლო სისქით — 2 მმ-მდე. ქუდის ქვედა მხარეზე მილები თეთრია, ქუდიდან ფეხზე გარდამავალი. აქვს სოკოს სურნელი კამის ელფერით. საჭმელად ვარგისია. გავრცელებულია ევრაზიისა და ჩრდილოეთ ამერიკის ტყეებში. ფოთლოვანი და წიწვოვანი ჯიშების პარაზიტი სოკოა, იწვევს ფესვებისა და ხის ტანის (ძირში) სიდამპლეს.